text: Maskerede mænd knuste indgangsparti og stjal
  06 april 2016 kl. 04.56
  Flere maskerede mænd knuste indgangspartiet til Imerco i Gråsten og slap væk med tyvekoster. 
  Klokken 04.31 natten til onsdag begik tre maskerede mænd indbrud i Imerco på Borggade i Gråsten.
  - De knuser indgangspartiet, en stor glasdør, og har derefter fri adgang til butikken, hvor de slipper væk med en del effekter, oplyser Erik Lindholdt, der er vagtchef ved Syd- og Sønderjyllands Politi til TV SYD.
  Det er blandt andet elektriske tandbørster, barbermaskiner samt flere ting af mærket Georg Jensen, som tyvene er sluppet væk med. Den samlede værdi af tyvekosterne er endnu ikke opgjort.
  De tre maskerede mænd havde mørkt tøj og hætter over hovedet ved indbruddet. De kørte fra stedet i en mørk Audi med kurs mod Sønderborg, oplyser Syd- og Sønderjyllands Politi.
  Flere maskerede mænd begik i nat indbrud i Imerco, Gråsten, hvor de bl.a. stjal el-tandbørster &amp; barbermaskiner. Kørte i mørk Audi #politidk
  
  